ไฟแนนซ์เพิ่มดาวน์รถหวั่นกู้ทิ้งผ่อน
ธุรกิจเช่าซื้อเตรียมเพิ่มเงินดาวน์รถ หวั่นคนซื้อเลิกผ่อนต่อหลังได้รับคืนภาษีเมื่อครบ 1 ปี
14 ก.ย. 2554

ธุรกิจเช่าซื้อเตรียมเพิ่มเงินดาวน์รถ หวั่นคนซื้อเลิกผ่อนต่อหลังได้รับคืนภาษีเมื่อครบ 1 ปี
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ ในฐานะรองประธานสมาคมธุรกิจเช่าซื้อไทย กล่าวว่า มาตรการคืนภาษีสรรพสามิตไม่เกิน 1 แสนบาทสำหรับผู้ซื้อรถยนต์คันแรกนั้นจะทำให้ธนาคารที่ปล่อยสินเชื่อเช่าซื้อมีเงื่อนไขการปล่อยสินเชื่อสูงกว่าปกติ โดยเฉพาะเงื่อนไขการวางเงินดาวน์รถ ซึ่งคงไม่สามารถให้เงินดาวน์ที่ 0% เหมือนกับลูกค้าปกติได้ 
ทั้งนี้ เพราะภายหลังจากที่ครบ 1 ปี เมื่อผู้ซื้อได้รับเงินภาษีคืนไปแล้ว 1 แสนบาท อาจกระตุ้นให้ผู้ซื้อเลิกผ่อนชำระต่อ ดังนั้นธนาคารจึงต้องเพิ่มเงินดาวน์เพื่อลดความเสี่ยงหลังจากผ่าน 1 ปีไปแล้ว นอกจากนี้ยังมีข้อกังวลว่า มาตรการนี้อาจกระตุ้นให้ผู้เช่าซื้อกลุ่มใหม่ที่มีกำลังซื้อไม่มากพอ เข้ามาซื้อรถยนต์เพิ่มขึ้น หรืออาจจะมีการสวมสิทธิซื้อแทนกันเพื่อหวังได้รับการคืนภาษี
นายชลิต ยังยอมรับอีกว่า ในกรณีที่ผู้เช่าซื้อผิดนัดชำระจนกลายเป็นหนี้เสียหลังจากที่ได้รับการคืนภาษีไปแล้ว ทางธนาคารจะต้องติดตามทวงหนี้ในส่วนของธนาคารก่อนเป็นลำดับแรก หากมีส่วนเหลือถึงอนุญาตให้ผู้เช่าซื้อนำเงินที่ได้รับจากมาตรการคืนภาาษีของรัฐบาลไปคืนกรมสรรพสามิต